Kadar natečajna komisija ponovno preizkusi kandidature, to nalogo opravi s potrebno skrbnostjo in posebno pozornostjo.

V tem okviru mora natečajna komisija zagotoviti, da so njene ocene vseh obravnavanih kandidatov sprejete pod enakimi in objektivnimi pogoji, merila ocenjevanja pa morajo biti enotna in se morajo uporabljati usklajeno za vse kandidate.

Natečajna komisija mora preveriti, ali so kandidati usposobljeni in ali imajo poklicne izkušnje, potrebne za naloge, ki so povezane s prostim delovnim mestom in navedene v zadevnem razpisu natečaja. Opraviti mora tudi primerjalni preizkus znanja in usposobljenosti kandidatov za izbiro najprimernejših za naloge, ki jih bo treba opravljati.

Komisijo kljub njeni diskrecijski pravici v zvezi s podrobnimi pravili in vsebino preizkusov natečaja zavezujejo besedilo in zlasti pogoji za pripustitev, določeni v razpisu natečaja. Bistvena vloga razpisa natečaja, kakor je bila določena v Kadrovskih predpisih, je namreč čim natančneje obvestiti zadevne osebe o vrsti pogojev, ki se zahtevajo za zasedbo zadevnega delovnega mesta, zlasti da se jim omogoči presoja, ali naj se prijavijo.

V obravnavani zadevi iz razpisa natečaja izhaja, da je komisija, kar zadeva zaposlitev administratorjev na področju evropskega konkurenčnega prava, pristojna, da glede na navedbe, podane v okviru „preverjanja dodatnih sposobnosti“, na podlagi kvalifikacij izbere kandidate, katerih kvalifikacije (zlasti diplome in delovne izkušnje) najbolj ustrezajo vrsti nalog in izbirnim merilom, in to tako, da vsako od teh meril najprej ovrednoti od 1 do 3 glede na pomembnost, ki jim jo pripiše, nato pa vse odgovore kandidatov oceni z vrednostmi od 0 do 4, pri čemer ta ocena temelji na kvalifikacijah kandidata.

Da bi komisija sprva s „preverjanjem dodatnih sposobnosti“ izbrala najboljše kandidate glede na potrebe službe in prednostne naloge Komisije, je morala najprej z dodelitvijo vrednosti od 1 do 3 oceniti pomembnost vsakega izbirnega merila iz zadevne priloge k razpisu natečaja, nato pa z vrednostmi od 0 do 4 oceniti vsak odgovor kandidatov glede na ustreznost njihovih kvalifikacij, kar zadeva izbirna merila, ki so sama po sebi ovrednotena glede na njihovo pomembnost.

S tem ko je komisija za odgovore kandidatov v zvezi s štirimi izbirnimi merili od osmih meril iz razpisa natečaja določila najvišjo oceno, ki je nižja od 4, je ponovno določila raven pomembnosti upoštevanih meril tako, da je bila še nižja od okvira, ki ga nalaga navedeni razpis.

Presoja, ki jo je komisija opravila v okviru štirih vprašanj iz „preverjanja dodatnih sposobnosti“, temelji na napačni uporabi prava, zaradi katere je komisija zamenjala parameter v zvezi s pomembnostjo, ki se pripiše vsakemu izbirnemu merilu, s parametrom v zvezi s kvalifikacijami kandidatov. Taka napaka, ki je zadevala štiri vprašanja od osmih iz „preverjanja dodatnih sposobnosti“, pa lahko izkrivi presojo komisije o kvalifikacijah in izkušnjah kandidata, ki se odraža v končnem številu točk, ki jih je kandidat prejel pri vseh vprašanjih. Gre torej za kršitev razpisa natečaja.

(Glej točke 49, 50, 53, 54, 60 in 61.)

Napotitev na:

Sodišče prve stopnje: sklep z dne 3. aprila 2001, Zaur-Gora in Dubigh/Komisija, T‑95/00 in T‑96/00, EU:T:2001:114, točka 47, in sodba z dne 25. marca 2004, Petrich/Komisija, T‑145/02, EU:T:2004:91, točka 34;

Sodišče za uslužbence: sodbe z dne 11. julija 2006, Tas/Komisija, F‑12/05, EU:F:2006:68, točka 43; z dne 12. marca 2009, Hambura/Parlament, F‑4/08, EU:F:2009:25, točka 46; z dne 24. aprila 2013, Demeneix/Komisija, F‑96/12, EU:F:2013:52, točka 41, in z dne 26. marca 2014, CP/Parlament, F‑8/13, EU:F:2014:44, točka 91.